પાકિસ્તાનમાં સંસદની ચૂંટણીઓ માથે જ ઊભી છે. આ ચૂકાદાની અસર તેના પર અવશ્ય પડશે. સાથોસાથ નવાઝ શરીફના પક્ષમાં પણ આંતરિક ખેંચતાણ વધશે. તેમનો રાજકીય વારસો આખરે કોને જાય છે તે ચૂંટણી વખતે અમુક અંશે નક્કી થઈ જશે. જોકે સીધી રીતે ચૂંટણી નહીં લડીને અને જેલમાં રહીને પણ ચૂંટણીમાં મહત્ત્વની ભૂમિકા ભજવવાનું ભારતીય ઉપખંડમાં શક્ય છે. ભારતમાં આપણે જોયું છે કે જેલમાં રહીને પણ લાલુ પ્રસાદ યાદવ બિહારમાં અસર ઊભી કરી શકે છે. ભૂતકાળમાં પોતે સીએમ બની શકે તેમ નહોતાં ત્યારે પ્રોક્સી તરીકે પત્નીને બેસાડીને તેમણે કામ ચલાવ્યું હતું. સોનિયા ગાંધીના પ્રોક્સી તરીકે જ મનમોહન સિંહ દસ વર્ષ કાઢી નાખ્યાં હતાં.